Davutoglu Behsa Teqînên Amedê Dike
Birêz Davutoglu got, bûyerên wisa wekî karên xirabkirin û provakasyonê tên dîtin. Wî got, “destekî gemar di vî karî de heye. Divê ev dest were eşkere kirin.”
Di daxuyaniyekê de ku îro Şemiyê hate belavkirin, Serokwezîrê Tirkiyê Ahmet Davutoglu behsa herdu teqînên li komcivîneke Partiya Demokratîk ya Gelan (HDP) kir. Di wê teqînê de 4 kes hatin kuştin û bi dehan kesên din birîndar bûn. Ev teqîn hatin, tenê du rojan berî hilbijartinên giştî li Tirkiyê ku girîng tên dîtin. Birêz Davutoglu got, bûyerên wisa wekî karên xirabkirin û provakasyonê tên dîtin. Wî got, “destekî gemar di vî karî de heye. Divê ev dest were eşkere kirin.” Tirkiyê hilbijartinên xwe yên parlamenî sibe Yekşemê pêk tîne. Di van hilbijartinan dengên Kurdan girîng tên jimartin, jiber ku ewê çarenivîsa Partiya Dad û Geşepêdanê (AKP) ya desthilatdar destnîşan bikin. AKP dixwaze piraniya dengan di van hilbijartinan bidest bixîne da ku karibe bi tena xwe guhertinên destûrî çê bike û desthilata cîbicîkar ji serokwezîr bide serokkomarê welêt. Eger HDP bi kêmî 10 ji sedî ji rêjeya dengan bidest bixîne, ewê ev yek rê li ber Partiya Serokkomar bigire ku daxwazên xwe bicî bîne. Heta nuha, karbidestan piştrast nekiriye ka sedema teqînên li Diyarbekirê (Amed) bombe bû yan jî tiştekî din bû. Lê Ajansa Dogan ya Nûçeyan, bêy ku ti jêderî destnîşan bike, got ku yek ji herdu teqînên jiber bombeyeke veşartî çê bûbû. Hêjayî gotinê ye ku di meha dawî de, ofîs û navendên HDP bûne armancên çend êrîşên din, di nav de ji teqînên li du ofîsên xwecihî ku 6 kes tê de birîndar bûn.